Ambasadorul Israelului la ONU, Gilad Erdan, a caracterizat joi, 9 mai, drept "dificil de înţeles şi foarte dezamăgitoare" recenta ameninţare a preşedintelui american Joe Biden de a înceta livrarea anumitor arme Israelului în cazul unei ofensive de amploare la Rafah, în sudul Fâşiei Gaza.
"Este o declaraţie foarte greu de înţeles şi dezamăgitoare din partea unui preşedinte căruia i-am fost foarte recunoscători de la începutul războiului", a declarat Gilad Erdan pentru postul public de radio israelian.
"Este destul de clar că orice presiune asupra Israelului, orice restricţie care îi este impusă, chiar din partea aliaţilor apropiaţi preocupaţi de interesele noastre, este interpretată de duşmanii noştri şi 'le dă speranţe'", a adăugat diplomatul.
"Civili au fost ucişi în Gaza din cauza" bombelor americane, a recunoscut preşedintele Joe Biden într-un interviu pentru CNN, în cursul căruia a pus pentru prima oară condiţii pentru ajutorul militar către Israel, aliat apropiat al SUA.
"Dacă intră în Rafah nu le voi livra armele care au fost mereu utilizate (...) împotriva oraşelor", a declarat Biden, în contextul în care armata israeliană a anunţat că pregăteşte o ofensivă "limitată" la Rafah, ceea ce a făcut ONU să-şi exprime îngrijorarea privind o posibilă "baie de sânge". În interviul său pentru CNN Joe Biden a făcut referire în mod specific la "obuze de artilerie".
Un înalt responsabil american a confirmat sub acoperirea anonimatului suspendarea, săptămâna trecută, a transferului către Israel a "1.800 de bombe de 2.000 de livre (907 kg) şi 1.700 de bombe de 500 de livre (226 kg)", utilizate în timpul războiului.
"Dacă Israel este împiedicat să intre într-o zonă atât de importantă ca centrul Rafah, unde se află mii de terorişti, ostatici şi lideri ai Hamas, cum ar trebui să-şi atingă obiectivul de a distruge Hamas?", s-a întrebat ambasadorul israelian.
"În final, statul Israel va face ceea ce crede că trebuie făcut pentru securitatea cetăţenilor săi", a afirmat el.
Alături de Qatar şi Egipt, SUA asigură o medierea care încearcă de luni de zile să convingă Israelul şi mişcarea Hamas să încheie un armistiţiu menit să permită în primul rând o pauză în război şi eliberarea de deţinuţi palestinieni din închisorile israeliene, în schimbul unor ostatici răpiţi de Hamas în timpul atacului său sângeros în sudul Israelului de pe 7 octombrie.
Negocieri indirecte au fost reluate miercuri la Cairo pentru a se încerca să se ajungă la un compromis şi să se evite asaltul anunţat asupra Rafah.